આ ઉપરાંત બાળકોને દેખાદેખીની બીમારી ન લાગી જાય એનું ધ્યાન પણ મા-બાપે રાખવાનું છે. ‘ફ્રેન્ડસર્કલમાં કોઈની પાસે બાઇક છે, કોઈની પાસે કાર છે અને મારી પાસે બાઇસિકલ હોય તો કેટલું ખરાબ લાગે?’ આવી ઇન્ફિરિયૉરિટીની લાગણી બાળકોમાં જન્મે ત્યારે જ મા-બાપે ચેતી જવું જોઈએ. પોતાની સ્થિતિ, પહોંચ તેમ જ મર્યાદાથી બાળકને મા-બાપ વાકેફ કરી શકે. તેને સમજાવી શકે કે પોતાની બુદ્ધિ, હોશિયારી કે કોઈ પણ ક્ષેત્રની વિશિષ્ટ પ્રતિભાથી પણ પ્રગતિ સાધી શકાય છે. સાથે જ માનવસંબંધો, પ્રેમ, કાળજી, અનુકંપા જેવી લાગણીઓ વ્યક્તિને માનસિક રીતે મજબૂૂત રાખવાની મોંઘી મૂડી છે. આ મૂડી તેનો મૉરલ સર્પોટ બને છે. જે બાળકોને નાનપણથી આવી મૂડી અને પ્રગતિની ઓળખ કરાવવામાં આવી છે તેઓ આગળ જતાં સ્વસ્થ અને મજબૂત મનોબળ ધરાવતા માનવી બને છે. તેમના એ સંસ્કારનું કવચ તેમનામાં સારાસારનો વિવેક વિકસાવે છે.